Budyšin (SN). Budyske předewzaće Hentschke Bau je jedne z najsylnišich markow w němskim twarskim přemysle. Tole je wuslědk přepytowanja instituta F.A.Z. Za to je nětko wuznamjenjenje „Sylne marki Němskeje“ dóstało. Zakład studije je přepytowanje předewzaćow. Fachowcy instituta rozestajachu so z prašenjom, kak so wo předewzaćach w socialnych syćach, na online-portalach, w forumach a blogach kaž tež na zjawnje přistupnych powěsćowych stronach rozprawja. Dohromady su fachowcy 5000 předewzaćow přepytowali a wjacore sta milionow online-žórłow wuhódnoćili.
„Wuznamjenjenje njeje jenož dopokaz za našu kwalitu a dobre wukony hladajo na zwoprawdźenje twarskich projektow, ale tež za naš socialny angažement jako dźěłodawar“, wuzběhny jednaćel Hentschke Bau Jörg Drews. Sylna marka być a ju tež w zjawnosći zastupować, žada sej wjace hač spušćomnosć, dypkownosć, kompetencu a techniku.
szl_Latn hrv_Latn